CELEX: 62020CN0227
Language: sk
Date: 2020-06-01 00:00:00
Title: Vec C-227/20: Žaloba podaná 1. júna 2020 – Európska komisia/Talianska republika

3.8.2020   
            
            
               SK
            
            
               Úradný vestník Európskej únie
            
            
               C 255/13
            
         
      Žaloba podaná 1. júna 2020 – Európska komisia/Talianska republika
      (Vec C-227/20)
      (2020/C 255/16)
      Jazyk konania: taliančina
      
         Účastníci konania
      
      
         Žalobkyňa: Európska komisia (v zastúpení: R. Tricot, G. Gattinara, splnomocnení zástupcovia)
      
         Žalovaná: Talianska republika
      
         Návrhy žalobkyne
      
      Žalobkyňa navrhuje, aby Súdny dvor:
      
                  —
               
               
                  určil, že Talianska republika si tým, že neprijala pravidlá pre sankcie uplatniteľné na porušenia ustanovení článkov 4 a 7 nariadenia Európskeho parlamentu a Rady (EÚ) č. 511/2014 zo 16. apríla 2014 o opatreniach na zaistenie súladu pre používateľov Nagojského protokolu o prístupe ku genetickým zdrojom a spravodlivom a rovnocennom spoločnom využívaní prínosov vyplývajúcich z ich používania v Únii (1), neprijala všetky potrebné opatrenia na zabezpečenie uplatňovania týchto pravidiel a aby stanovené sankcie boli účinné, primerané a odrádzajúce, a tým, že Komisii neoznámila uvedené pravidlá týkajúce sa sankcií do 11. júna 2015, nesplnila povinnosti, ktoré jej vyplývajú z článku 11 nariadenia č. 511/2014,
               
            
                  —
               
               
                  uložil Talianskej republike povinnosť nahradiť trovy konania.
               
            
         Žalobné dôvody a hlavné tvrdenia
      
      Komisia uvádza, že opatrenia obsahujúce sankcie za porušenie článkov 4 a 7 nariadenia č. 511/2014 Talianska republika ešte neprijala, a to napriek tomu, že jednak uvedené opatrenia mal byť stanovené v právnych poriadkoch členských štátov už od 11. júna 2014, a jednak v nadväznosti na ne mali členské štáty takisto prijať „všetky potrebné opatrenia na zaistenie ich uplatňovania“, ako sa uvádza v poslednej vete článku 11 ods. 1 nariadenia č. 511/2014.
      Okrem toho porušenie článku 11 takéhoto nariadenia sa týka takisto toho, že Talianska republika neoznámila opatrenia týkajúce sa sankcií. V tejto súvislosti podľa posledného odseku článku 11 nariadenia č. 511/2014 mala Talianska republika povinnosť oznámiť Komisii pravidla „uvedená v odseku 1“ tohto ustanovenia, a síce „pravidlá pre sankcie uplatniteľné na porušenia ustanovení článkov 4 a 7“ do 11. júna 2015.
      
         (1)  Ú. v. EÚ L 150, 2014, s. 59.